અહીં જે વન્યપક્ષીઓ જોવા મળે છે તેમાં નાનો કલકલિયો, ટિટોડી, ફૂલ સુંઘણી, દેવચકલી, સોનેરી લક્કડખોદ, મોર, ઢેલ, કંસારો, ટપકીલી નાચણ, મોટો કશ્યો, પતરંગો, ગીરનારી કાગડો, લીલી બગલી, બુલબુલ, કોયલ, કાબર, ચકલી, દૈયડ, ખેરખટ્ટો, ભોંયચકલી, કાળી કંકણસાર વગેરેનો સમાવેશ થાય છે. આ ઉપરાંત પ્રાણીઓમાં નીલગાય, પાટલા ઘો, સસલાં, વિવિધ જાતિના સર્પો, શિયાળ, શાહુડી વગેરે અહીં વિશેષ પ્રમાણમાં જોવા મળે છે. વૃક્ષો અને વન્સ્પતિઓ વિશે વાત કરીએ તો અહીં ખાટી આમલી, ગાંડો બાવળ, બોરસલ્લી, ચંદન, ગોરસઆમલી, શંખપુષ્પી, બોરડી, રૂખડો, આવડ, સીતાફળ, ગુગળ, ગરમાળો, કંકાસણી, કેસુડો, કંબોઈ વગેરે જાતિના વૃક્ષો અને વનસ્પતિઓ જોવા મળે છે. અહીં આ વન્ય સંપત્તિનું ખૂબ કાળજીપૂર્વક જતન કરવામાં આવે છે. તેમને કોઈ પણ રીતની ખલેલ ન પહોંચે તે માટે વિશેષ ધ્યાન રાખવામાં આવે છે. અહીંના ચીફ એજ્યુકેશન ઓફિસર શ્રી મુકેશભાઈ પાઠક જણાવે છે કે : ‘આ વન્ય સંપત્તિનું રક્ષણ એ જ અમારા માટે સર્વસ્વ છે. હવે ફક્ત આટલો જ વિસ્તાર બચ્યો છે. જે રીતે જંગલો કપાઈ રહ્યા છે તે જોતાં ખૂબ દુઃખ થાય છે. આ જંગલ વિસ્તરતું રહે અને વિકસતું રહે એ માટે અમારે ખૂબ મહેનત કરવી પડે છે. અમે ઈચ્છીએ છીએ કે શહેરના શિક્ષિત લોકો અહીં આવીને આ જંગલને માણે. તેઓ પોતાના બાળકોને પ્રકૃતિનો પરિચય કરાવીને જંગલોની જાળવણી માટે જાગૃત કરે. પરંતુ હંમેશા એમ નથી બનતું. ક્યારેક ફક્ત પિકનિકના દષ્ટિકોણથી તેનો દૂરઉપયોગ થાય ત્યારે અમને લોકપ્રચારથી દૂર રહેવાની ઈચ્છા થાય છે. આ આપણી સૌની અમૂલ્ય સંપત્તિ છે. નવી પેઢી જો એની કિંમત નહીં સમજે તો આ જંગલોને કોણ બચાવશે ?’